Vatikán, 24. novembra (RV) – Košický pomocný biskup Mons. Stanislav Stolárik, ktorý je zároveň predsedom Liturgickej komisie Konferencie biskupov Slovenska (KBS), navštívil v týchto dňoch spolu s tajomníkom tejto komisie Andrejom Krivdom Kongregáciu pre Boží kult a disciplínu sviatostí vo Vatikáne. Vatikánskemu rozhlasu biskup Stolárik povedal, že sa stretli spolu s prefektom kongregácie kardinálom Antoniom Cańizaresom Lloverom, ktorého informovali o viacerých veciach, na ktorých zástupcovia Liturgickej komisie pracujú.
Biskup Stolárik priniesol prefektovi Kongregácie aj dva exempláre knihy Sväté prijímanie a kult eucharistického tajomstva mimo omše. Informoval ho okrem iného aj o pláne Liturgickej komisie KBS v najbližšej budúcnosti či celoslovenskom liturgickom dni, ktorý sa uskutočnil 14. novembra v Košiciach.
Zdroj: Vatikánsky rozhlas